የወጣቱን ትውልድ ኃይል ለማሰባሰብ፤ መጀመሪያ፤ የዚህን ትውልድ፤ አመለካከቱንና አስተሳሰቡን ፤ ቋንቋውንና አነጋገሩን፤ ፍላጎቱንና መስተጋብሩን፤ ራዕዩንና ምኞቱን ሁሉ በጥልቅ ጠንቅቆ ማወቅ ያስፈልጋል ። በአርባና አምሳ ዓመታት መካከል ያለው የትውልድ ልዩነት፤ ስፋቱ ቀላል አይሆንም። የስድሳ ስድስቱን ( 1966 )፤ የካቲት ነባራዊ ሁኔታዎች አሁን ስለሌሉ፤ ለሃያ አንደኛው ክፍለ-ዘመን የሚስማማውን ዝግጅት አድርጎ መቅረብ ወስኝ ነው። ኢትዮጵያ ሀገራችን በአርባና አምሳ ዓመታት ውስጥ ከሃያኛ ክፍለ-ዘመን ወደ ሃያ አንደኛው ክፍለ -ዘመን መሸጋገሯን ማጤን ይገባል ። በዚያ በታገለው) ትውልድና በዚህ (በወጣቱ ) ትውልድ ሊኖር የሚችለውን ክፍተትና ልዩነት እያጠበቡ በአንድ ብሄራዊ ዓላማ ለማሰለፍ የሚቻለው፤ የተራቀቀ ( Sophisticated ) ዘዴንና ብልሃትን የያዘ ሀገራዊ ፖሊሲን ነድፎ በተግባር ለመተርጎም ሲቻል ነው። የወያኔ ረጋ-ሰራሽ (Artificial ) ፖሊሲ ከፕሮፓጋንዳ ፍጆታና የውጭ ምፅዋዕት ከማግኘት የበለጠ ጥቅም የለውም። ያም ቢሆን ከጊዜያዊነት አያልፍም ።